Ustjurtin luonnonpuisto

Ustjurtin luonnonpuisto (kaz. Үстірт мемлекеттік табиғи қорығы, Üstırt memlekettık tabiği qoryğy) on luonnonsuojelualue Mañğystaun alueen Qaraqian piirissä Kazakstanissa. Se käsittää Ustjurtin laakion länsijyrkänteen eteläosan ja Qarynjaryqin painanteen itäosan lähialueineen. Puiston pinta-ala on 2 233,42 neliökilometriä. Sen hallinto toimii Jañaözenin kaupungissa. Ustjurtin luonnonpuisto perustettiin vuonna 1984 suojelemaan öljy- ja maakaasuteollisuuden vaarantamaa Mañğystaun alueen luontoa. Se sijaitsee kuumalla ja kuivalla aavikkovyöhykkeellä, jossa ei jyrkänteen juurella olevia lähteitä lukuun ottamatta ole pysyviä vesistöjä. Korkeuserot vaihtelevat 52 metriä merenpinnan alapuolella sijaitsevasta Kendırlın suolasuosta 340 metriin Ustjurtin laakiolla. Luonnonpuiston vähäinen kasvillisuus koostuu suolapitoisessa maaperässä viihtyvistä ruohoista, heinistä ja pensaista. Eläinkuntaan kuuluvat kuhertajagaselli, saiga-antilooppi, persianlampaan alalaji Ovis vignei arkal, aavikkoilves, afrikanvillikissa, hietakissa, arokissa, susi, kettu, korsakki, mesimäyrä, intianpiikkisika sekä monet lintulajit, jyrsijät ja matelijat. Puistossa on myös komeita eroosion kuluttamia kalkkikivimuodostumia. Lähteet